
PËR PJESËMARRJEN E REPUBLIKËS SË SHQIPËRISË, ME NJË PËRFAQËSUES TË POLICISË SË SHTETIT, NË MISIONIN E KOMBEVE TË BASHKUARA NË 
SUDANIN E JUGUT (UNMISS)

Në mbështetje të nenit 100 të Kushtetutës, të shkronjës “a” të pikës 1 të nenit 5 të ligjit nr. 10 438, datë 28.6.2011 “Për pjesëmarrjen e Policisë së Shtetit në misione policore, paqeruajtëse dhe humanitare jashtë vendit”, të ligjit nr. 9936, datë 26.6.2008 “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr. 119/2012 “Për buxhetin e vitit 2013”, të ndryshuar, me propozimin e ministrit të Punëve të Brendshme, Këshilli i Ministrave 

VENDOSI:

1. Pjesëmarrjen e Republikës së Shqipërisë, me një përfaqësues nga Policia e Shtetit, në Misionin e Kombeve të Bashkuara në Sudanin e Jugut (UNMISS), Departamenti i Misioneve Paqeruajtëse të OKB-së, Divizioni i Policisë, në kuadër të kontributit të Organizatës së Kombeve të Bashkuara. 
2. Misioni dhe detyrat e punonjësit të Policisë së Shtetit janë: 
- këshillimi; 
- rekrutimi; 
- trajnimi i punonjësve të Policisë Kombëtare në Sudanin e Jugut (pra, përfitues i kontributit të Shqipërisë është OKB-ja në Misionin e Sudanit të Jugut  - UNMISS), në mënyrë që të zhvillohet një forcë policore kombëtare e pavarur dhe profesionale në përputhje me normat dhe standardet ndërkombëtare të OKB-së.
3. Kohëzgjatja e këtij misioni është për një periudhë fillestare 1 (një) vit, me mundësi zgjatjeje të këtij afati. 
4. Policia e Shtetit merr përsipër:
a) shpenzimet për trajnimin paraprak njëjavor në Juba, Sudani i Jugut;
b) sigurimin e uniformës, pajisjeve dhe materialeve, sipas listës së rekomanduar nga OKB-ja.
5. Efektet financiare për periudhën njëvjeçare, gjatë kryerjes së shërbimit, përballohen nga OKB-ja, ku përfshihen shpenzimet e transportit vajtje-ardhje për në vendin e dislokimit, akomodimi, sigurimi shëndetësor dhe shpenzimet e jetës, referuar udhërrëfyesit të Kombeve të Bashkuara për oficerët e policisë, të emëruar në operacionet paqeruajtëse dhe në rregulloret e tjera përkatëse të Kombeve të Bashkuara.
6. Efektet financiare, sipas tabelës bashkëlidhur këtij vendimi, të përballohen nga Policia e Shtetit.
7. Ngarkohet Ministria e Punëve të Brendshme për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

